b'\n_START_ARTICLE_\nIndijski mangovec\n_START_SECTION_\nOpis\n_START_PARAGRAPH_\nIndijski mangovec je veliko drevo, ki dose\xc5\xbee vi\xc5\xa1ino do 30 metrov in ima \xc5\xa1iroko razraslo kro\xc5\xa1njo. Listi so usnjati, suli\xc4\x8dasti in temno zelene barve. V dol\xc5\xbeino dose\xc5\xbeejo do 35\xc2\xa0cm in imajo valovit rob, nasajeni pa so na kratkih pecljih._NEWLINE_Cvetovi so zdru\xc5\xbeeni v kobulasta socvetja rumenkaste ali rde\xc4\x8dkaste barve. Na istem socvetju so lahko hkrati mo\xc5\xa1ki in \xc5\xbeenski cvetovi, ki lepo di\xc5\xa1ijo._NEWLINE_Iz oplojenih cvetov se razvijejo jaj\xc4\x8dasti ko\xc5\xa1\xc4\x8di\xc4\x8dasti plodovi, ki so sprva zeleni, kasneje pa postanejo rumeni do rumeno rde\xc4\x8di. Dolgi so od 5 do 20\xc2\xa0cm._NEWLINE_Vrsta se je razvila pred pribli\xc5\xbeno 4.000 leti, iz severovzhodne Indije pa so jo okoli leta 400 do 500 zanesli v vzhodno Azijo. V 15. stoletju so drevo prinesli tudi na Filipine, v 16. stoletju pa \xc5\xa1e v Afriko in Brazilijo.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDrevo danes uspeva po celem tropskem pasu, vzgajajo pa ga tudi v rastlinjakih. Drevo se razmno\xc5\xbeuje s semeni, iz katerih dobijo drevesca, na katere kasneje cepijo drevo z \xc5\xbeelenimi lastnostmi. Plodovi drevesa, ki zraste iz semena imajo namre\xc4\x8d neprijeten vonj, osemenje pa je zelo vlaknato in ni preve\xc4\x8d okusno._NEWLINE_Osemenje ima lepo rumeno barvo in prijeten vonj. Poleg tega je sade\xc5\xbe izjemno okusen in hranljiv. V indijski prehrani predstavlja pomemben vir prehrane.'